सोनीपत में लेडी डाॅक्टर अवैध गर्भपात करती पकड़ी गई
सोनीपतके मुरथल रोड स्थित अरोड़ा नर्सिंग होम में बुधवार को अवैध रूप से गर्भपात करती एक महिला डॉक्टर पकड़ी गई है। स्वास्थ्य विभाग की टीम ने छापामार कार्रवाई करते हुए डॉक्टर से 10 हजार रुपए भी बरामद किए। पुलिस ने डॉक्टर आशा अरोड़ा के खिलाफ पीएनडीटी एमटीपी एक्ट के तहत केस दर्ज कर लिया है। अल्ट्रसाउंड मशीन सील कर दी गई है। इस अवैध कारोबार में सोनीपत स्वास्थ्य विभाग की रिटायर्ड एलएचवी (लेडी हेल्थ विजिटर) उषा भी शामिल थी। अभी आरोपी महिला डॉक्टर को गिरफ्तार नहीं किया गया है।
दरअसल, जींद स्वास्थ्य विभाग को सूचना मिली थी कि नर्सिंग होम में अवैध रूप से महिलाओं का गर्भपात किया जा रहा है। इसकी सूचना सोनीपत के डीसी राजीव रतन को दी गई। इसके बाद एक टीम का गठन किया गया। जिसमें डिप्टी सिविल सर्जन डाॅ. सतीश सुलेश, डीएचएनओ उषा जताना विभाग के लीगल एडवाइजर शामिल रहे। 4 माह की एक गर्भवती महिला को फर्जी ग्राहक बनाया गया। टीम उसे लेकर बुधवार को सोनीपत पहुंची और रिटायर्ड एलएचवी उषा से संपर्क किया गया। उषा से अवैध गर्भपात कराने के लिए 6 हजार रुपए में सौदा हुआ। इसके बाद उषा उस महिला को अरोड़ा नर्सिंग होम ले गई। वहां उसका चेकअप करने के बाद कहा गया कि गर्भ 12 सप्ताह से अधिक हो गया है। इसलिए 6 हजार में बात नहीं बनेगी। इसके बाद साढ़े 12 हजार में सौदा तय हुआ। महिला के साथ मौजूद स्वास्थ्य विभाग की कर्मचारी ने 10 हजार रुपए की राशि डाॅ. आशा अरोड़ा को दे दी और ढाई हजार रुपए बाद में देने की बात कही। डाॅक्टर ने पैसे पर्स में डाल लिए और बिना एफ फार्म भरे महिला का अल्ट्रासाउंड कर दिया। गर्भपात के लिए मेडिसिन दी गई और कुछ देर बाद गर्भपात करने की बात कही। एफ फार्म में गर्भवती महिला द्वारा यह सहमति व्यक्त की जाती है कि वह अल्ट्रासाउंड के दौरान अपने गर्भ के लिंग की जांच नहीं करवाएगी।
स्वास्थ्य विभाग की कर्मचारी ने नर्सिंग होम के बाहर खड़ी टीम को इसकी सूचना दे दी। टीम ने दबिश देकर डाॅ. आशा को पकड़ लिया और उसके कब्जे से 10 हजार रुपए की राशि भी बरामद कर ली। जांच में ओपीडी का रिकॉर्ड भी पूरा नहीं पाया गया। इस मामले में सायं को डाक्टरों की एक टीम ने डीसी राजीव रतन से मिली। उन्होंने कहा कि आरोपी डॉक्टर बुजुर्ग एवं विधवा महिला है। इसे गिरफ्तार नहीं किया जाए।
इसी नर्सिंग होम में चल रहा था अवैध कारोबार।
{10 हजार रु. बरामद किए {अल्ट्रासाउंड मशीन सील {अभी गिरफ्तारी नहीं, केस दर्ज
hin_Deva hin_Deva hin_Deva hin_Deva hin_Deva hin_Deva